Lauantaina ja sunnuntaina, jo toisena viikonloppuna peräkkäin Venezuelan hallitus oli pakotettu avaamaan suljetun rajan Kolumbiaan, jonne virtasi ruokaostoksille venezuelalaisia myös tilausbusseilla aina kymmenen tunnin ajomatkan päästä.

Osa Venezuelan ruokaturisteista ajoi autoillaan koko yön läpi rajalle, jossa avattiin tilapäisesti raja-asema aamukuudelta. Hetkessä pitkä jono ruuan hamstraajia täytti läheiseen San Antonio del Tachiraan johtavan tien.

Kolumbian hallitus kutsuu tietä "humanitääriseksi käytäväksi".

Sokerit ja jauhot loppuivat ostoryntäyksessä monista lähikaupoista. Viikonlopun aikana kaikkiaan 100 000 venezuelalaista käytti tilaisuutta hyväksi tarvittavien ruokatavaroiden hankkimiseksi.

Raja suljettu salakuljettajien vuoksi

Venezuelan hallitus on sulkenut 2 219 kilometriä pitkän Kolumbian vastaisen rajan ylityspaikat estäkseen salakuljettajien toiminnan. Hallituksen mukaan keinottelijat ovat vaikeuttaneet Venezuelan taloustilannetta tuomalla maahan ruokaa ja bensiiniä, joita he ovat myyneet kiskurihintaan. Venezuelan presidentti Nicolas Manduro syyttää salakuljettajia itsekkyydestä ja kriisin lisäämisestä.

Rajaa vartioivat Venezuelan joukot saivat viikonloppuna ilmapiirin jännittyneeksi. Muutamat aktivistit jakoivat ruokaostoksille meneville ihmisille hallituksen vastaisia lehtisiä.

Sunnuntai-iltana raja taas suljettiin.

Runsaan 30 miljoonan asukkaan Venezuelassa tavaroiden tuontia on rajoitettu ja valuutanvaihtoa on supistettu. Maan riesana on kolminumeroinen inflaatio, joka aiheutui öljytulojen romahduksesta.

Lähteet: AP